Scho bald Mitternacht? Das kaa doch gaar nit woor syy! Und  doch hämmer miessen yygsee, dass das Fescht schnäll en änd gfunde het. Aigetlig het der Huuswaart erwaartet, dass Punggt 12 numme no Danzerinnerige im Saal ummewiirble. Ooni Läärme und ooni Musigg, aaber mit emenen unermiedligen Yysatz sin d Butz- und Uffryymgaischtli vo aim Egge zum andere ghuscht. Wäär am näggschte Daag wiider zum "Tatort" zrugg gfunde het, het kenne maine es syygi am Vooroobe gaar nyt loos gsii, der Boode het glänzt wie nei, d Disch und d Stiel sin in Rai und Gliid an der Wand gstande,  d Musiggaalaag het no gschwiige und d Garderoobe het läär vor sich aane gäänt, alli Kuechebreesmeli am Boode sin ewägggfäggt gsii.